Miljoene vir JFK-items | Maroela Media
Voormalige pres. John F Kennedy
Dié items was onder 228 items wat aan die voormalige president van Amerika verbind kan word en Saterdag op 'n veiling van Heritage Auctions in Dallas, Texas, verkoop is. Saterdag was die 50ste herdenking van Kennedy se sluipmoord in dié stad.
"Die twee vlae, 'n vlag van Amerika en een met die presidensiële seël daarop, is vir meer as $425 000 (ongeveer R4,25 miljoen) verkoop," het Heritage Sondag in 'n verklaring gesê.
Die wiegstoel het $87 500 op die veiling behaal. Na verwagting sou dié stoel vir ongeveer $50 000 verkoop word.
Dean William Rudoy, 'n vrywilliger in Kennedy se presidensiële veldtog in 1960, het die items besit. Hy versamel al die afgelope 50 jaar memorabilia van die president.
'n Versamelaar uit die suidweste van Amerika, het die wiegstoel en vlae aangeskaf. "Die hoë pryse wat behaal is, is 'n teken van die meegevoel en agting wat mense steeds vir Kennedy het," het Tom Slater, direkteur van Heritage, gesê.
Kennedy, wat aan chroniese rugpyn gely het, het die wiegstoel glo gereeld tydens vergaderings en lang ure by die werk in die Oval Office gebruik.
Kennedy is in die ouderdom van 46 op 22 November 1963 doodgeskiet, minder as drie jaar nadat hy as president verkies is.
Die 24-jarige Lee Harvey Oswald is minder as drie ure ná die skietery in hegtenis geneem. Hy is twee dae later regstreeks op die televisie doodgeskiet toe hy na 'n staatsgevangenis oorgeplaas is.